Umukino wahuje UNIK (bambaye umweru n'umutuku) na Kirehe VC (bambaye icyatsi) wari wanze kurangira(Ifoto/Umuseke)
Umukino wa shampiyona ya Volleyball wahuje ikipe ya UNIK na Kirehe mu mpera z'icyumweru ntiwarangiye kuko bwije abakinnyi bagikina, abatoza bemeza ko abasifuzi babigizemo uruhare.
Umunyamabanga Nshingwabikorwa mu ishyirahamwe ry'umukino wa Volleyball mu Rwanda (FRVB) mu kiganiro na izubarirashe.rw, yagize ati " Uyu mikino abasifuzi bahisemo kuwuhagarika kuko babonaga ko abakinnyi batakiri kubona umupira neza hari umwijima, nyuma yo gusubikwa y'uyu mukino wahise ugirwa ikirarane ukazakinwa mbere y'uko imikino yo kwishyura (Phase Retour) itangira".
Avuga ko iyo umukino usubitswe nkuko uyu wa Kirehe na UNIK byagenze usubirwamo wose uko wakabaye.
Umutoza wa Kirehe we yikomye abasifuzi
Nyirimana Fidèle umutoza wa Kirehe Volleyball Club yemeza ko nta mukino n'umwe wa Volleyball uko waba umeze kose warenza amasaha abiri n'igice ukinwa ari nayo mpamvu yemeza ko abasifuzi aribo bagize uruhare rwo kuba umukino wabahuzaga na UNIK utarangira.
Nyirimana yagize ati "kuwa Gatandatu twari twahuriye mu karere ka Ngoma turi amakipe abiri ndetse na UNIK yari yakiriye umunsi wa kane wa shampiyona ariko hafi yatwese amakipe yari yahahuriye ntitwishimiye imisifurire cyane ku mukino wacu wabaye hafi amasaha atatu kuko watangiye saa kumi bigeze saa kumi n'ebyiri n'igice abasifuzi barawuhagarika".
Izuba Rirashe (I R): Ese abasifuzi batinzaga umukino gute?
Fidele: Abazifuzi bayoboye imikino uwo munsi ntabwo bari ku rwego rw'amakipe yakinaga uwo umunsi ahanini hagiye hanagaragara impaka nyinshi bigatuma imikino itinda.
I R: None ubona hakorwa iki kugira ngo ibibazo by'abasifuzi birangire ?
Fidele: Abasifuzi bayoboye imikino yo kuri uwo munsi benshi ngira ngo ni bashya hagakwiye kurebwa imikino iba iri ku rwego rwo hejuru igahabwa abasifuzi mpuzamahanga nk'uko byabaga bimeze uretse ko nabo nsigaye mbona batagishaka gusifura imikino yo mu Ntara.
Si Fidele gusa wavuze ku kibazo cy'abasifuzi n'umutoza wa UNIK yagize icyo atangaza.
Ntawangundi Dominique umutoza wa UNIK yemeza ko imikino yo kuwa gatandatu yari ku rwego rwo hejuru ndetse n'abasifuzi bayiyoboye wabonaga ko batari babyiteze, ati "icya mbere abasifuzi bateganyijwe ku kibuga ntibari bahari kuko ngabo mu mpande (line judge) nti baribahari kandi imikino nkiyi yo ku rwego rwo hejuru bakagombye kuba bahari".
Avuga ko ikindi cyagaragaye cyanabaye kuri buri kipe ni urwego rw'abasifuzi kutamenya amategeko, ahanini ari na byo byatumaga umukino uhagarara aba kapiteni baburana n'abasifuzi.
Uko umukino wa UNIK na Kirehe wahagaze amaseti yarageze ku musozo
UNIK yatsinze iseti ya mbere ku manota 25-20, Kirehe itsinda iseti ya kabiri ku manota 29-27, n'iya gatatu ku manota 25-22,iseti ya kane yahagaze Kirehe ifite amanota 10-3 ya UNIK.
Uko amakipe akurikirana ku rutonde rw'agateganyo muri shampiyona y'icyiciro cya mbere
1.IPRC:16
2.GISAGARA:14
3.UNIK:12
4.REG: 11
5.KIREHE: 10
6.APR: 9
7.UTB: 6
8.KVC: 2.